Papersnake/gushiwen huggingface dataset:
惠山云开复合
杨万里（宋代）

二年常州不识山，惠山一见开心颜。
只嫌雨里不子细，髣佛隔帘青玉鬟。
天风忽吹白云坼，翡翠屏开倚南极。
政缘一雨染山色，未必雨前如此碧。
看山未了云复还，云与诗人偏作难。
我船自向苏州去，白云稳向山头住。
浪淘沙 淡江留别
林朝崧（清代）

门巷认枇杷，几度停车？临行重与按红牙，杯酒醉听金缕曲，明日天涯。

心事诉琵琶，似厌烟花，多情自古损容华。珍重莫愁年尚少，好嫁卢家。
戊辰冬至丹阳作
潘希曾（明代）

乾坤佳节客中临，感慨虽多喜亦深。晓日己回南至景，冻云应散朔方阴。

五湖风月一杯酒，双阙烟霄万里心。添线光阴长几许，漫教閒里课清吟。
曲阿对月别岑况、徐说
刘长卿（唐代）

金陵已芜没，函谷复烟尘。犹见南朝月，还随上国人。

白云心自远，沧海意相亲。何事须成别，汀洲欲暮春。
瀍河上观杏花回
邵雍（宋代）

瀍河东看杏花开，花外天津暮却回。
更把杏花头上插，图人知道看花来。
摸鱼儿 庭有双桂，年来憔悴甚矣，感赋
钱湘（清代）

记年时、空庭桂树。无声暗湿凉露。霏霏金粟黄千粒，吹满一庭露雾。

抛绣谱。只此是、秋风秋雨凭栏处。年华细数。看此树婆娑，斜阳重倚，旧梦总无据。

禅心悟。试问天露几度。阅人青鬓成故。一枝倦付人间赏，似拟小山隐去。

花且住。还只怕、秋江人去秋无主。一尊酹汝。聊共对银蟾，浓添金粉，莫便叹迟暮。
泊瓜洲怀旧寄顾利宾王又新隐居
刘炳（明代）

潮声月色满江船，回首春风十六年。
忆得石桥杨柳巷，珠帘银烛听歌眠。
贺新凉（己酉生日，用戊申韵。诗自康庐归，犹在道也）
方岳（宋代）

天意然乎否。待相携、风烟五亩，招邀迂叟。屋上青山花木野，尽可两朋三友。笑老子、只堪棋酒。似恁疏顽何为者，向人前、不解高叉手。宁学圃，种菘韭。

春猿秋鹤皆依旧。怪吾今，鬓已成丝，胆还如斗。谁与庐山麾之去，尔辈何留之有。黯离绪、暮江搔首。非我督邮犹束带，这一归、更落渊明后。君试问，长亭柳。
夏日漫成 其二
刘廷玑（清代）

那能无事事，事毕却心间。欲试新沈水，常烧小博山。

帘垂窗四面，榻下屋三间。差胜炎炎里，车尘日往还。
西楼纳凉
朱淑真（宋代）

小阁对芙蕖，嚣尘一点无。水风凉枕罩，雪葛爽肌肤。
金珰玉珮歌
顾况（唐代）

赠君金珰太霄之玉珮，金锁禹步之流珠，五岳真君之秘箓，

九天丈人之宝书。东井沐浴辰巳毕，先进洞房上奔日。

借问君欲何处来，黄姑织女机边出。
川上怀旧
邵雍（宋代）

地逈川原阔，村孤烟水闲。
雷轻龙过浦，云乱雨移山。
田者荷锄去，渔人背网还。
伊予独霑湿，犹在道途间。
寒食
王丹林（清代）

鸣鸠谷谷画楼边，欲雨还晴百五天。香荠乱堆梁苑雪，绿榆小铸沈郎钱。

催花雨起无多日，衔纸鸢飞又一年。赖得近时无火禁，茶床吹袅竹炉烟。
颂古四十四首
释法泰（宋代）

相见不虚图，分明付与渠。
汝醉我扶起，我倒汝相扶。
交互为宾我，相将入帝都。
高歌大笑九衢里，天上人间我唯尔。
奉圣念老得法于大通禅师游行十年归以其法接
吴则礼（宋代）

从教白浪长浮天，脚根饱踏吴江船。
晋人初不知祖令，拍手施与龙山禅。
送裴太博
刘攽（宋代）

莱子头垂白，斑衣欢过人。官知为亲屈，禄足代家贫。

归雁江南远，芳兰雪后新。仙舟兴不浅，致意越乡春。
十八夜儿楙治酒邀诸父待月始阴仍霁
皇甫汸（明代）

清夜欢游忽作阴，少时斜月复开林。
倩教丝竹陶余兴，莫惜儿曹解此心。
至丰家市读商老诗次韵
释德洪（宋代）

杨柳护桥春欲暗，山茶出屋人未知。冒田决决走流水，小夫铲塍翁夹篱。

雪晴春巷生青草，烟湿人家营晚炊。心疑辋川摩诘画，目诵匡山商老诗。

夜投村店想清境，蛙满四邻檐月移。卧看孤灯心耿耿，呼童觅纸聊记之。
题观世音菩萨像
释函是（明代）

道以无心得，相以有心现。无心割截平，有心庄严展。

无心无罪福，福罪有心见。割截与庄严，有无心转变。

一人成两心，两人圆一念。积精遂密藏，至诚忻佛面。

大士无缘慈，照临仝时遍。各以佛子根，真实通方便。
履霜操
佚名（魏晋）

履朝霜兮采晨寒。考不明其心兮听谗言。孤恩别离兮摧肺肝。何辜皇天兮遭斯愆。

痛殁不同兮恩有偏。谁说顾兮知我冤。
遍题朱惟四增置诸胜十二首 其八 琼岛
邓云霄（明代）

一片琼瑶倚浪堆，云根移自十洲来。临风试奏游仙曲，不信骑羊去不回。
南乡子（夏夜）
黄升（宋代）

多病带围宽。未到衰年已鲜欢。梦破小楼风马响，珊珊。缺月无情转画栏。凉入苎衾单。起探灯花夜欲阑。书册满床空伴睡，慵观。拈得渔樵笛谱看。
遣兴
释文珦（宋代）

吾方慕孤贞，俗苦尚冯附。
一身天地间，瓠落如大瓠。
短寄无百年，倏忽已迟暮。
平生清净禅，犹嫌被诗污。
洗除岂诚难，心空灭万虑。
更当寻亮公，竟入西山去。
三月晦游道场山宿清公房与成父同行二首 其一
邓文原（元代）

绝顶轩窗纳晚晡，下方灯火听钟鱼。天连震泽涵元气，地涌浮图切太虚。

凉立松风观石溜，晚寻樵径扣僧庐。孤亭山麓荒苔积，犹想幽人夜读书。
次芸叟韵
彭汝砺（宋代）

雪霜归汉塞，星露近苏天。金错千兵甲，花团五马鞯。

春从今夜好，月胜别时圆。颇笑荆溪老，犹谈般若禅。
延寿寺僧小轩极萧洒予为名曰林乐取庄生所谓
黄庭坚（宋代）

积雨灵香润，晚风红药翻。
盥手散经帙，烹茶洗睡昏。
野僧甚淳古，养拙贲邱园。
风怀交四境，蓬藋底百椽。
山林皋壤欤，可为知音言。
而我与人乐，因之名此轩。
孟夏妪万物，正昼晦郊原。
隔墙见牛羊，定知春笋繁。
俄顷倒干戈，水攻仰翻盆。
地中鸣鼓角，百万薄悬门。
部曲伏床下，少定未寒暄。
疾雷将雨电，破柱取蛟蚖。
我初未知尔，宴坐漱灵根。
谅知岑寂地，竟可安元元。
东斋杂书十二首 其七
陆游（宋代）

区芋常愿雨，秧菜常愿晴。吾儿行渡江，晨起愁风生。

人生各徇私，夫岂造物情。孰能均此意，万里皆春耕。
谢传神蔡景直
鲍慎由（宋代）

驰誉丹青有古风，笔端及我未宜蒙。云台麟阁遥相望，枉写褒公与鄂公。
贺新郎·湖上有所赠
吴文英（宋代）

湖上芙蓉早。向北山、山深雾冷，更看花好。流水茫茫城下梦，空指游仙路杳。笑萝障、云屏亲到。雪玉肌肤春温夜，饮湖光、山渌成花貌。临涧水，弄清照。
著愁不尽宫眉小。听一声、相思曲里，赋情多少。红日阑干鸳鸯枕，那枉裙腰褪了。算谁识、垂杨秋袅。不是秦楼无缘分，点吴霜、羞带簪花帽。但殢酒，任天晓。
新喻西境
朱熹（宋代）

北岭苍茫雨欲来，南山腾踯翠成堆。稚杉绕麓千旗卷，野水涵空一鉴开。

客路情怀元倥偬，今晨游眺却徘徊。自然触目成佳句，云锦无劳更剪裁。
送广州达珠二化士 其三
释慧空（宋代）

鳖鼻毒蛇横古路，切忌当头犯渠怒。犯时性命俱丧亡，不犯依前无避处。

更有木蛇随后来，草中毒气触还乖。山头老汉遭一螫，至今负痛声如雷。

痛声撼动大庾岭，直至海南人猛省。面前公案甚分明，莫负东山水上行。
初至京与元美明卿子与分韵 其一
李攀龙（明代）

邢州计吏入长安，春色西山雪里看。天地容吾常落魄，风尘对尔一加餐。

重来省署青云隔，不散关门紫气寒。握手依然无长客，可知千载和歌难。
闻五月八日宸翰口号十首
刘克庄（宋代）

古人一饭必思偿，恩大如天未易忘。
囝罢白头相告语，三生不可负容堂。
墨花（并叙）
苏轼（宋代）

世多以墨画山水竹石人物者，未有以画花者也。
汴人尹白能未，为赋一首。
造物本无物，忽然非所难。
花心起墨晕，春色散毫端。
缥缈形才具，扶疏态自完。
莲风尽倾倒，杏雨半披残。
独有狂居士，求为黑牡丹。
兼书平子赋，归向雪堂看。
喜迁莺 清明前一日陪史耳翁饮雪持斋头
陈维崧（清代）

晴帘乍浣。被燕蹴红英，递香窗眼。渐渐溪桥，迢迢杨柳，一半黄眼绿浅。

风弄秋千不定，日暖蘼芜何限。春醪熟，嘱东阳愁绪，暂时分遣。

早晚。南陌上，绣幰雕轮，依约何时断。千载鱼灯，五侯蜡烛，赢得三春梦短。

从古禁烟时候，祇博鸟啼花怨。无聊赖，把粉笺细写，傍人休管。
宫词
宋白（宋代）

便路横穿玉兔门，夜宣狎客讌罇。
江郎才俊思华别，赐坐从容索绣墩。
赠尽梅竹刘信可
李軏（宋代）

刘兄胸次参元化，不发为文发为画。
心工入妙手通神，声名直与僧繇亚。
月宫拔得玉兔毫，缚成篆笔铦如刀。
纷然万有类形役，竹梅两品方清高。
打一撇，籊为寒筠洒为叶。
高低浓淡总相宜，不问风烟和雨雪。
再一扫，清作疏花瘦作枝。
向背斜阳俱造妙，任从篱落与垣池。
君不见刘梦梁画梅不画竹，一枕清风长不足。
又不见文与可画竹不画梅，千树江头空自开。
争如作者多精艺，庾岭渭川俱着意。
梦梁同姓表同文。却把信来更与字。
【仙吕】八声甘州_杯中酒冷，
未知作者（元代）

杯中酒冷，鼎内香消，台上灯昏。夜间人静，书斋中半掩重门。愁靠芙蓉绣
枕边，闷拥鲛绡锦被。空思想意中人，年少芳温。
【醉中天】一点朱唇嫩，八字柳眉颦。宝髻高梳楚岫云，莲脸施朱粉。包弹
处全无半分，可人意风韵，见他时忽的销魂。
【赚尾】为他娇，因他俊，迤逗的俺行痴立盹。便得后冤家行频觑付，偷工
夫短命行温存。是费了些精神，一夜欢娱正了本。他于咱意亲，俺于他心顺，不
由人终日脚儿勤。
芳菲过眼，向玉砌雕阑，翠落红翻。都来一段，新愁旧恨相烦。帘垂永日人
乍别，门掩东风花又残。无语问春归，天上人间。
【六幺遍】恨归期晚，寻芳懒。倚遍阑干，盼煞雕鞍，佳音越悭，啼泪不干。
生睚厌厌相思恨，愁烦，闷来独把绣床攀。
【元和令】谩将龟卦揭，空把雁书盼。料他云雨兴阑珊，天涯何日还。重衾
犹怯五更寒，闷愁心上攒。
【后庭花】瘦来金缕宽，空将宝镜看；髻绾双鬟乱，眉颦八字弯。最心烦，
花开庭院，子规啼数番。
【尾】问长安，隔关山，别郎容易见郎难。清明过也，鹧鸪声里画楼闲。
代二螫解嘲
黄庭坚（宋代）

仙儒昔日卷龟壳，蛤蜊自可洗愁颜。
不比二螫风味好，那堪把酒对西山。
野菊
李商隐（唐代）

苦竹园南椒坞边，微香冉冉泪涓涓。
已悲节物同寒雁，忍委芳心与暮蝉。
细路独来当此夕，清尊相伴省他年。
紫云新苑移花处，不取霜栽近御筵。
西江月·樱笋园林绿暗
范成大（宋代）

樱笋园林绿暗，槐榆院落清和，年年高会引笙歌，戏彩人随燕年。一笑难逢身健，十分休惜颜酡。还将瓜枣送金荷，遍照金章满座。
长杨赋
扬雄（两汉）

明年，上将大夸胡人以多禽兽。秋，命右扶风发民入南山。西自秋斜，东至弘农，南驱汉中，张罗网罝罘，捕熊罴豪猪，虎豹狖玃，狐兔糜鹿，载以槛车，输长杨射熊馆。以网为周阹，纵禽兽其中，令胡人手搏之，自取其获，上亲临观焉。是时，农民不得收敛。雄从至射熊馆，还，上《长杨赋》。聊因笔墨之成文章，故借翰林以为主人，子墨为客卿以风。其辞曰：

子墨客卿问于翰林主人曰：“盖闻圣主之养民也，仁沾而恩洽，动不为身。今年猎长杨，先命右扶风，左太华而右秋斜，椓巀嶭而为弋，纡南山以为罝，罗千乘于林莽，列万骑于山隅，帅军踤阹，锡戎获胡。扼熊罴，拖豪猪，木拥枪累，以为储胥，此天下之穷览极观也。虽然，亦颇扰于农人。三旬有余，其勤至矣，而功不图。恐不识者外之则以为娱乐之游，内之则不以为乾豆之事，岂为民乎哉？且人君以玄默为神，澹泊为德，今乐远出以露威灵，数摇动以罢车甲，本非人主之急务也。蒙窃惑焉。”翰林主人曰：“吁，客何谓之兹耶？若客所谓知其一未睹其二，见其外不识其内也。仆尝倦谈，不能一二其详，请略举其凡，而客自览其切焉。”客曰：“唯唯。”

主人曰：“昔有强秦，封豕其士，窫窳其民，凿齿之徒相与摩牙而争之。豪俊糜沸云扰，群黎为之不康。于是上帝眷顾高祖，高祖奉命，顺斗极，运天关，横巨海，漂昆仑，提剑而叱之。所过麾摲邑，下将降旗，一日之战，不可殚记。当此之勤，头蓬不暇梳，饥不及餐，鞮鍪生虮虱，介胄被沾汗，以为万姓请命乎皇天。乃展人之所诎，振人之所乏，规亿载，恢帝业，七年之间而天下密如也。

逮至圣文，随风乘流，方垂意于至宁。躬服节俭，绨衣不敝，革鞜不穿，大厦不居，木器无文。于是后宫贱玳瑁而疏珠玑，却翡翠之饰，除雕琢之巧。恶丽靡而不近，斥芬芳而不御。抑止丝竹晏衍之乐，憎闻郑卫幼眇之声。是以玉衡正而泰阶平也。

其后熏鬻作虐，东夷横畔，羌戎睚眦，闽越相乱，遐氓为之不安，中国蒙被其难。于是圣武勃怒，爰整其旅，乃命骠卫，汾沄沸渭，云合电发，猋腾波流，机骇蜂轶，疾如奔星，击如震霆。碎轒輼，破穹庐，脑沙幕，髓余吾。遂躐乎王庭，驱橐驼，烧熐蠡，分嫠单于，磔裂属国。夷坑谷，拔卤莽，刊山石，蹂尸舆厮，系累老弱，吮铤瘢耆，金镞淫夷者数十万人。皆稽颡树颌，扶服蚁伏，二十余年矣，尚不敢惕息。夫天兵四临，幽都先加，回戈邪指，南越相夷，靡节西征，羌僰东驰。是以遐方疏俗，殊邻绝党之域。自上仁所不化，茂德所不绥，莫不蹻足抗首，请献厥珍。使海内澹然，永亡边城之灾，金革之患。

今朝廷纯仁，遵道显义，并包书林，圣风云靡，英华沉浮，洋溢八区。普天所覆，莫不沾濡。士有不谈王道者，则樵夫笑之。意者以为事罔隆而不杀，物靡盛而不亏，故平不肆险，安不忘危。乃时以有年出兵，整舆竦戎，振师五柞，习马长杨，简力狡兽，校武票禽。乃萃然登南山，瞰乌弋，西厌月窟，东震日域，又恐后代迷于一时之事，常以此为国家之大务，淫荒田猎，陵夷而不御也。是以车不安轫，日未靡旃，从者仿佛，委属而还；亦所以奉太尊之烈，遵文武之度，复三王之田，反五帝之虞。使农不辍耰，工不下机，婚姻以时，男女莫违，出凯弟，行简易，矜劬劳，休力役，见百年，存孤弱，帅与之同苦乐。然后陈钟鼓之乐，鸣鼗磬之和，建碣磍之虡，拮隔鸣球，掉八列之舞。酌允铄，肴乐胥，听庙中之雍雍，受神人之福祜。歌投颂，吹合雅，其勤若此，故真神之所劳也。方将俟元符，以禅梁甫之基，增泰山之高，延光于将来，比荣乎往号。岂徒欲淫览浮观，驰骋秔稻之地，周流梨栗之林，蹂践刍荛，夸诩众庶，盛狖玃之收，多糜鹿之获哉？且盲者不见叹尺，而离娄烛千里之隅。客徒爱胡人之获我禽兽，曾不知我亦已获其王侯。”

言未卒，墨客降席，再拜稽首曰：“大哉体乎！允非小人之所能及也。乃今日发蒙，廓然已昭矣。
江村渔舍
刘安上（宋代）

江边茅屋被风掀，雨打疏窗夜小眠。催唤儿童五更起，重添篾缆系渔船。
答陈校理寻花已落之作
高启（明代）

君来春去不相期，空有新愁绕旧枝。
总得花看能几日，最难留惜是芳时。
次韵弱翁早春病起
刘挚（宋代）

换骨欣逢九转丹，东风迎岁雪梅残。玉良试火增虹气，鹤老经春怯露寒。

诗就越声惊恻恻，梦回天乐记珊珊。故应有德神明相，宁事祈禳叩夜坛。
偈颂六十五首
释普济（宋代）

觉皇垂迹左金轮，宝殿巍巍表至尊。
宸翰亲从天上降，烂然金碧耀乾坤。
呈沿漕宰
华岳（宋代）

长亭不作马蹄迂，一叶孤蓬入帝都。
星布关津皆自放，雷封纂节独相拘。
可怜罔市千般有，谁信虚舟一物无。
为祝琴堂早催发，片帆连夜过姑苏。
竹亭纳凉二首 其二
孙承恩（明代）

幽亭无地着尘嚣，纵有尘心亦自消。何处有声清到耳，天风吹动万琼瑶。
连日扶病领客殆不能支枕上怀故山偶成
陆游（宋代）

已强迂疏假印章，更扶衰病主杯觞。
功名已判初心负，豪侠都无故态狂。
静觉此身犹外物，嬾思与世永相忘。
清泉白石生来事，曲几明窗味最长。
答姚复庄燮《送潘君之安徽作宰》诗 其二
潘德舆（清代）

南宫画烛春如梦，北道旗亭泪满衿。江海风潮千万里，都来此地作离声。
招商歌
刘宏（两汉）

凉风起兮日照渠。青荷书偃叶夜舒。惟日不足乐有馀。
清丝流管歌玉凫。千年万岁嘉难逾。
陪卢使君登楼送方巨之还京
皎然（唐代）

万里汀洲上，东楼欲别离。春风潮水漫，正月柳条寒。

旅逸逢渔浦，清高爱鸟冠。云山宁不起，今日向长安。
题马图和骢马行韵
沈周（明代）

玄云涨体非花骢，复知西产匪产东。突围破阵奔死命，将军假此誇奇功。

横行绝塞何由致，千金始为燕昭至。房星不落冀北群，地用全收天下利。

奋迅时时迸衔铁，仰空长嘶紫缰裂。朔风吹鬣尾梢云，曼缨拂地垂猩血。

羌奴手控不敢骑，天生神物彼亦知。今无伯乐空自老，末路英雄向谁道。
宋章庙乐舞歌十五首 其一 肃咸乐
殷淡（南北朝）

彝承孝典，恭事严圣。浃天奉赆，罄壤齐庆。司仪具序，羽容夙彰。

芬枝飏烈，黼构周张。助宝奠轩，酎珍充庭。璆县凝会，琄朱伫声。

先期选礼，肃若有承。祗对灵祉，皇庆昭膺。
排闷六首 其六
陆游（宋代）

风霜九月冷飕飗，湖海飘然一布裘。亲见伏羲初画卦，转头三十万春秋。
汴渠
金君卿（宋代）

洪河贯中州，随汴凿支流。
滔滔万里来，禹浪东南浮。
粮道所由万，日逝千斯舟。
嗟哉隋皇帝，祸起江都游。
先身不先民，及乐不及忧。
远弃宗室重，死作社稷羞。
胡为得民力，举{左金右臿}成巨沟。
后来蒙其利，厥功固难酬。
愿思所以失，宴安仍仇雠。
江叔志司业堪老园 其二
宋褧（元代）

老子垂止足戒，将军存矍铄心。南山有三径菊，东都无二疏金。
题留烟亭
曾协（宋代）

漠漠萦空漫不收，只应此地占清幽。
云烟本是无心物，亦为山人重挽留。
吴中舟行口号七首 其七
周紫芝（宋代）

水从吴尾入湖流，身到江南第二州。故国旧交应笑我，十年飞雪上人头。
题百丈辉长老所藏李仲宾之孙岁寒图
揭傒斯（元代）

豫章西南百丈峰，下有大竹多长松。巢云贮雾翻飞淙，缘崖绕长迷春冬。

马驹踏人有龙象，东阳老辉在百丈。西江泻入半瓯茶，卧竹眠松九天上。

蓟丘丈人子又孙，笔入造化春无痕。清风潇潇上界闻，夜阑疏钟啼断猿。
题旅店
王九龄（清代）

晓觉茅檐片月低，依稀乡国梦中迷。
世间何物催人老，半是鸡声半马蹄。
玩月遇云
章孝标（唐代）

无端玉叶连天起，不放金波到晓流。暗惜蚌胎沈海面，仰思鹏翼破风头。
元宵
陈杰（宋代）

老去何心说看灯，一年还要此宵晴。
暖风忽断檐间溜，繁吹初宵枕上声。
谁变惨凄成笑语，定回离乱作清平。
不应淡薄梅花月，偏照诗人白发生。
【中吕】上小楼　自适
王爱山（元代）

酒酣时乘兴吟，花开时对景题。剪雪裁冰，击玉敲金。贯串珠玑，得意时，
自陶写，吟哦一会，放情怀悦心神有何惭愧？
思古来屈正则，直恁地禀性僻。受之父母，身体发肤。跳入江里，舍残生，
博得个，名垂百世，没来由管他甚满朝皆醉。
黑甜浓坦腹眠，清凉风拂面吹。高卧藤床，铺片蒲席，枕块顽石，日三竿，
睡正美，蒙头衲被，起得迟怕画不着卯历？
开的眼便是山，那动脚便是水。绿水青山，翠壁丹崖。可作屏帏，乐心神，
净耳目，抽身隐逸，养平生浩然之气。
绍兴十四年奉上徽宗册实三首
真宗（宋代）

金字煌煌，瑶光璨璨。
群工奉之，登此实殿。
对越祖宗，式遵成宣。
威灵在天，来止来燕。
云阳寺石竹花
司空曙（唐代）

一自幽山别，相逢此寺中。
高低俱出叶，深浅不分丛。
野蝶难争白，庭榴暗让红。
谁怜芳最久，春露到秋风。
初夏客怀
释行海（宋代）

塞雁南来已北归，乡心空逐暮云飞。
楝花落尽寒犹在，月下金波点客衣。
九月八日离虔
韦骧（宋代）

明日重阳日，章江独放船。岂无时节兴，固有简书牵。

残暑犹争际，馀雷忽霈然。诘朝晴气爽，忍负菊花天。
日西落行
刘崧（元代）

日西落，月东生，乌鸦绕天飞且鸣。鸦飞来宿府中树，府官坐衙不归去。

暮归独宿公房西，柰尔哑哑中夜啼。五更鸦鸣月未堕，披衣又向衙中坐。
遣兴三绝１
舒岳祥（宋代）

小小茅斋傍茂林，朝朝暮暮有鸣禽。
道人心事无憎爱，终夜闻枭也好音。
子厚先生哀辞
司马光（宋代）

先生负材气，弱冠游穷边。
麻衣揖钜公，决策期万全。
谓言叛羌背，会可执而鞭。
意趣小参差，万金莫留连。
中年更折节，六籍事精研。
羲农讫周孔，上下皆贯穿。
造次循绳墨，儒行无少愆。
师道久废阕，模范几无传。
先生力振起，不绝尚聊绵。
教人学虽博，要以礼为先。
庶几百世后，复睹三王前。
释老比尤炽，群伦将荡然。
先生论性命，指示令知天。
声光动京师，名卿争芦延。
寘这石渠阁，岂徒修简编。
丞相正自用，立有荣枯权。
先生不可屈，去之归卧坚。
孤嫠聚满室，糊口耕无田。
欣欣茹藜藿，皆不思肥鲜。
近应诏书起，寻取病告旋。
旧庐不能到，丹旐风翩翩。
人生会归尽，但问愚与贤。
借令阳虎寿，讵足骄颜渊。
况於朱紫贵，飘忽如云烟。
岂若有清名，高出太白巅。
门人俱絰带，雪涕会松阡。
厚终信为美，继志仍须专。
读经守旧学，勿为利禄迁。
好礼效古人，勿为时俗牵。
修内勿修外，执中勿执偏。
当令洙泗风，郁郁满秦川。
先生傥有知，无憾归重泉。
句
张舜民（宋代）

万里秋风吹鬓发，百年人事倚栏干。
知他落日能多少，偏照淮南几处山。
李白寻仙持玉杖，庾公对月踞胡床。
楼上康庐紫翠环，槛前湓浦转清湾。
帆开三楚苍茫外，路入双林窅霭间。
山长水远连三楚，物态人情又一州。
义帝凭祠宇，梅真隐市廛。
渔歌回寒浦，樵歌入暝烟。
何处转添孤客恨，两溪流水一城花。
人传桂岭与柳关，南北相望一水间。
岭南为贪泉，饮者生贪黩。
岭北为愈泉，宿病皆祛逐。
得移郴岭清凉地，幸免邕江瘴疠侵。
一从投迹三湘外，两度登高五岭间。
但见石城多草木，足知江夏久兴亡。
常思武口与樊山，南北相望一水间。
售用无非竹，依裾尽是麻。
西掖阶前辞御伞，琼林殿后媚春衣。
小园寂寞锁春风，初见梅花一树红。
浮花出晚水，苦节凌霜枝。
十月江南号小春，新阳已放一枝新。
莫待海风终夜发，狂随柳絮拥篱根。
犹作霓裳舞妖态，零红坠粉湿秋根。
青春逐流水，素质独轻微。
叶硬经霜绿，花肥映雪红。
栽培夺天巧，接缀假人功。
四时花不绝。槛中紫艳才盈握，
天上花香暗袭人。彼美出南国，
关山不常有。人拾为衔真可惜，
皮开子落不论钱。正愁春酒尽，
且喜火丹成。姑射团肌雪，
祝融留眼睛。何人栽银杏，
青条数尺间。要有堂堂冠剑叟，
苍然十万甲兵中。勾稽严密不通宾，
因见楸花忆去春。既非扶险阻，
何必问年龄。洲中未种千头橘，
宅畔先栽百本桑。午食易愁藜藿粥，
夜堂无睡数灯花。官园老兵朝入城，
报道新芽已堪摘。玉尺锋稜耸，
银槽样度窊。月中亡桂实，
雨里得天葩。山南之茗先春采，
山北之人及夏尝。为念老亲方见急，
极知旧友不相忘。老来辛苦须自烹，
且勿娉婷腕如玉。香为桃蕊色如麯，
蟹眼松声浮艾绿。黄雀知时节，
清江足稻粱。大裘依古制，
玉辂自隋传。谁题佳句到幽都，
逢着胡儿问大苏。偃松拂尽煎茶石，
苦笋撑开礼斗坛。淡虀苦笋千人供，
青磬莘香一谷传。神妙独数李将军，
安知伯仲非前身。夕阳牛背无人卧，
带得寒鸦两两归。晚风亦自知人意，
时去时来管送香。异味欲捣虀，
寒香先渍手。桃源在何处。
何劳百响煎。清泉滴沥细如簪，
转尽山腰几百寻。
偈颂一百一十七首
释绍昙（宋代）

逼人上树拔却梯，推人入井覆却桶。
江湖用此恶心肠，谁云契义金兰重。
怪语颠言，开眼说梦。
西江月 其三 武昌妓徐楚楚号问月索题
刘过（宋代）

楼上佳人楚楚，天边皓月徐徐。呼童忙为卷虾须。

试问中情几句。

圆少却因底事，缺多毕竟何如。嫦娥无语谩踌躇。

飞过画栏西去。
小龟山阻风闻邻笛夜唱
吴宣（明代）

潮痕旧界碧山斜，万吹连舻浪作花。宇宙萍蓬宁此客，海天云作定谁家。

鸿归汉殿机难写，凤入岐周梦久赊。古调沈雄弹不得，满天明月度繁哇。
行夫寄黄山榧子有诗因同来韵
刘子翚（宋代）

老坡文中哮阚声，凛凛常如对英峙。
琅然讽咏兴凌云，瞠若追英颡流泚。
玉山妙唱久寂寥，可与言计有之子。
裁笺远饷风露新，坐我千尺黄山底。
初挼玄縠出冰霜，小嚼清香泛窗几。
已轻魏帝昵蒲桃，肯许唐贤魁绿李。
极知人口无正味，苦谈甘酸各务美。
不经真识为品题。此物初筵几不齿。
青菁有用拔蒿莱，白粲无酬腐糠秕。
士怀环玮勿自神，邂逅飞沈同一理。
子才超矣会晔然，外泽中真期是以。
味果固已驱烦邪，味道更须沦骨髓。
上皇西巡南京歌十首·其八
李白（唐代）

秦开蜀道置金牛，汉水元通星汉流。
天子一行遗圣迹，锦城长作帝王州。
新城陈氏园次晁补之韵
苏轼（宋代）

荒凉废圃秋，寂历幽花晚。
山城已穷僻，况与城相远。
我来亦何事，徙倚望云巘。
不见苦吟人，清樽为谁满。
赠僧思谊?一题：又赠老谦或谓为刘贡父作?
苏轼（宋代）

泻汤旧得茶三昧，觅句近窥诗一斑。
清夜漫漫困披览，?一作搜览?，斋肠那得许悭顽。
康裕卿护朱郎中丧南归二绝句 其二
王世贞（明代）

平陵结客晚知名，侠骨于今死不轻。若见宗人子元面，莫将萧肓拟康生。
郊庙歌辞。享太庙乐章。大和舞
佚名（唐代）

退居江水，郁起丹陵。礼物还旧，朝章中兴。

龙图友及，骏命恭膺。鸣球香瓒，大糦是承。
金缕曲（送五峰归九江）
朱子厚（宋代）

世事如何说。似举鞍、回头笑问，并州儿葛。手障尘埃黄花路，千里龙沙如雪。著破帽、萧萧余发。行过故人柴桑里，抚长松、老倒山间月。聊共舞，命湘瑟。

春风五老多年别。看使君、神交意气，依然晚合。袖有玉龙提携去，满眼黄金台骨。说不尽、古人痴绝。我醉看天天看我，听秋凤、史动檐间铁。长啸起，两山裂。
情诗其十三
仓央嘉措（清代）

明眸皓齿艳无双，比拟圆月两相仿。
惆怅婵娟多寂寞，欢情只供一夜长。
冯庵先生日成数诗辄呼予视之 其二
林旭（清代）

顷刻催成纸面花，咿唔唤起笔间霞。撚须自向灯前读，相见潘郎满果车。
观刈
方岳（宋代）

石田荦确底须嫌，苦说频年不下鎌。
烟雨一犁经老手，翻匙香雪十分甜。
十八坊诗 永安
王十朋（宋代）

分鼎江山在，受遗宫阙荒。风云时惨淡，疑会旧明良。
澶州
王安石（宋代）

去都二百四十里，河流中间两城峙。
南城草草不受兵，北城楼橹如边城。
城中老人为予语，契丹此地经钞虏。
黄屋亲乘矢石间，胡马欲踏河冰渡。
天发一矢胡无酋，河冰亦破沙水流。
欢盟从此至今日，丞相莱公功第一。
苹花
董嗣杲（宋代）

花明五出绣汀洲，自在沉沉自在浮。
古有楚童谣可信，今无越女采为羞。
江清得实谁能剖，风起虚根不复留。
晚向水乡回野棹，一规西日落湖州。
李季允
魏了翁（宋代）

栅新飞观走狐嘷，楼鹤洲鹦贺此遭。整暇旌旗登巀嶪，奔波舟楫笑嗷嘈。

宅中平后规摹拓，烛理明时运量高。须信是间天地似，词人云梦特秋毫。
盆松乃慈谷手植
蓝仁（明代）

瓦盆乞得小松栽，谁拨霜根向断崖。盘屈岂能移本性，低回故欲困长材。

吞声莫向秋风诉，抗节从教腊雪埋。更后千年枝已长，仙人应化鹤飞来。
寿崔帅卿七绝
洪咨夔（宋代）

连蜷雌霓堕晴空，光照书楼卷纸红。
天为斯文开瑞应，海南海北一宗工。
送谢王梦得监税借示诗卷兼简王佥
章甫（宋代）

岁月易飘忽，文章空怪奇。
宦游君未达，耕种我长饥。
事往休三叹，春来又几时。
官閒宜把酒，莲幕最相知。
赠沈子其
陈洪绶（明代）

无山成僻地，独树得名园。看画不招客，灌花长闭门。

留吾好友宿，呼妇索清尊。伯药西园意，为君写此轩。
采石矶新秋月色
朱元璋（明代）

素月澄澄斗转移，银河一派彻东西。风随鼓角争先应，鸟避旌东不敢啼。

志若明蟾清绝翳，心同碧汉静无私。雄师夜宿同英武，气槩森森采石矶。
上太师公相生辰诗十首 其七
韩驹（宋代）

偃伯灵台涤翳昏，太平有象更何言。百神禋祀承天贶，万里调元识定尊。

复见汉仪难并举，请观周乐足同论。秉钧当轴诚知体，坐使先生道满门。
夏秀才江居五题·醉经庵
文同（宋代）

垂茅缉为庵，有类穹庐形。
之人伏其中，日醉乎群经。
世俗安尔知，但谓长不醒。
寄此语二豪，渠非彼刘伶。
秣陵竹枝词四首
文震亨（明代）

秦淮冬尽不堪观，桃叶官舟阁浅滩。
一夜渡头春水到，家家重漆赤栏干。
点绛唇·雪意娇春
应次蘧（宋代）

雪意娇春，腊前妆点春风面。粉痕冰片。一笑重相见。倚竹偎松，谁道罗浮远。寒更转。楚骚为伴。韵绕香篝暖。
诗一首
王溥（宋代）

挥毫文战偶搴旗，待诏金华亦偶为。
白社遂当宗伯选，赤心旋遇以圣人知。
九霄是路荣虽极，三接承恩出每迟。
职在台司多少暇，亲师不及舞雩时。
过石楼赠山僧不群
陆蓨（清代）

万峰台下碧山岑，疏竹围窗白日阴。僧古已无烟火气，树枯饶有雪霜心。

酒空松吹飞寒雨，卷壑风泉响夜琴。不是樵人偶相识，那知曾宿在祗林。
敬题濂溪先生书堂二首
柴中行（宋代）

有生同宇宙，所欠好江山。
因自春陵空，留居庐阜间。
斯文傅坠绪，太极妙循环。
希圣诚何事，怀哉伊与颜。
兖州道中有怀南剑诸友
郑用渊（明代）

龙峰郁苍翠，剑水涵渊澄。五星聚奎躔，诸贤应运兴。

龟山浚其源，定夫阐其精。冰壶独莹彻，紫阳集大成。

远宗洙泗脉，近绍濂洛馨。寥寥四百载，吾道孰准绳。

皇风正清穆，酿化起朱程。江右真儒出，镡南豪杰生。

堂构既赫奕，正学复玲玲。愧余蹇不类，抠衣及门庭。

从兹邹鲁道，驱车向北行。吁嗟二三子，赋质良睿明。

毋徒空立雪，返照在惺惺。孔颜寻乐处，用舍总无情。

夙夜慎勉旃，勿凿尔性灵。
夏日过隐不湖居
释文珦（宋代）

轩窗临水开，洁莹如冰镜。
含风柳千丝，清暑荷万柄。
近结鸥鹭盟，远寄江湖兴。
吾亦爱君庐，为发沧浪咏。
句
赵纲立（宋代）

水际疑逢陆文学，草间恐有斗于菟。
留别王嘉叟检正
喻良能（宋代）

初寮久已往，今谁主文盟。
王公有嫡孙，见者服且惊。
胸中九云梦，笔端三折拔。
招致道山中，掉头不肯应。
论事常山蛇，持身玉壶冰。
平生谢先容，要津真自登。
赋得玉兰秋放送关若垂孝廉北上 其一
成鹫（清代）

槐花黄遍桂花香，琪树琼葩出众芳。莫倚西风惜迟暮，秋光应不异春光。
颂古六十二首 其四
释清远（宋代）

若有丝毫付与人，可师何得更全身。人间天上迷逢处，八两元来是半斤。
秋景 十日菊
刘辰翁（宋代）

一年看九九，十日见炎凉。菊有霜前操，人无节后香。

就令无宿酒，也不似重阳。一夜寒英老，多情旧雨黄。

帽如前度落，蝶更几时忙。我不知何夕，相收足晚凉。
赠孙从之
赵蕃（宋代）

吏事要及民，何假须缘饰。
是故西都儒，往往名背实。
萍乡孙明府，抱负惟儒术。
起家长此邦，为政皆有述。
催科非我急，急民使滋殖。
今夏戒艰食，粒米劝蓄积。
种麦贵宿耕，禾孙视前绩。
是我贤弟昆，三市俱鼎立。
正之官南昌，大吏遭丝刻。
为陈先世事，稍稍从吾律。
窃尝叹斯人，当补谏争缺。
如何即九原，我为长太息。
叔也今王官，路以云霄逼。
才难未易识，屡荐今始人。
赣川与洪州，目见非耳得。
使之佐庙谟，弥缝宁阙职。
公行被里言，步武俱文石。
为移一县政，于以均万国。
我虽落蛮夷，归来岂无日。
傥遂乐耕耘，于焉吾事毕。
王诜都尉宝绘堂词
苏辙（宋代）

侯家玉食绣罗裳，弹丝吹竹喧洞房。
哀歌妙舞奉清觞，白日一醉万事忘。
百年将种存慨慷，西取庸蜀践戎羌。
战袍赐锦盘雕章，宝刀玉玦余风霜。
天孙渡河夜未央，功臣子孙白且长。
朱门甲第临康庄，生长介胄羞膏粱。
四方宾客坐华堂，何用为乐非笙簧。
锦囊犀轴堆象床，竿叉连幅翻云光。
手披横素风飞扬，长林巨石插雕梁。
清江白浪吹粉墙，异花没骨朝露香。
〈徐熙画花，落笔纵横。
其子嗣，以五色染就，不见笔迹，谓之没骨。
蜀赵昌盖用此法耳。
〉挚禽猛兽舌腭张，腾踏褭联骕骦。
喷振风雨驰平冈，前数顾陆后吴王。
老成虽丧存典常，坐客不识视茫洋。
骐驎飞烟郁芬芳，卷舒终日未用忙。
游意淡泊心清凉，属目俊丽神激昂。
君不见伯孙孟孙俱猖狂，干时与事神弗臧。
宫词
葛起耕（宋代）

银漏疏风透玉屏，碧梧枝上雨三更。
依稀似写华清恨，云冷香销梦不成。
茅屋
阳枋（宋代）

情契居连屋，炊斋霤合烟，
放怀行共出，得语坐相传，
竹哀悼云深，芦窗月半穿。
桃源今得趣，堪赋拟前贤。
霍山
王锡九（清代）

作镇雄三晋，苍茫最上头。千寻开巨嶂，一气拱神州。

雨蚀残碑古，苔荒故垒秋。山形依旧在，霸业付东流。
卜居二首
赵友直（宋代）

吾宗本郊居，勤俭压几世。
礼失于野求，力耕真吾事。
古称识时务，必在贤与智。
用贻厥孙谋，无为忽去此。
去此亦不难，安居亡所恃。
蓦山溪（和鹜州晏倅酴醿）
杨无咎（宋代）

天姿雅素，不管群芳妒。微笑倚春风，似窥宋、墙头凝伫。一春花草，陡觉更无香，悬绣账，结罗巾，谁更熏沈炷。

可堪开晚，未放韶光去。生怕糁庭阶，直不忍、苍苔散步。会须开宴，满摘蘸瑶觞，何况有，绮窗人，娇鬓相宜处。
烟雨馆
葛绍体（宋代）

湖接青林一带回，光浮玉镜半奁开。
塔峰对起飞云泊，时有断烟残雨来。
赋吉州隆庆寺塔火
文天祥（宋代）

玉塔穿空不可梯，剨然霹坜暗招提。
四城决破吴胥眼，一炷然成汉卓脐。
风雨满山连地卷，鬼神现世觉天低。
时人子细回头看，万事悠悠落日西。
次韵酬潘茂洪见寄
张镃（宋代）

怀人非特为能诗，襟抱如君坦复怡。
三径许时无地觅，一生高处只天知。
江湖老梦疎篷惯，灯火凉秋细字宜。
此兴未尝殊往岁，水辚唯欠咏黄葵。
梅花下遇小雨
杨万里（宋代）

偶来花下聊散策，落英满地珠为席。
绕花百匝不忍归，生怕幽芳怨孤寂。
仰头欲折一枝斜，自插白鬓明乌纱。
傍人劝我不用许，道我满头都是花。
初来也觉香破鼻，顷之无香亦无味。
虚疑黄昏花欲睡，不知被花董得醉。
忽然细雨湿我头，雨落未落花先愁。
三点两点也不恶，未要打空花片休。
桂殿秋 白海棠
缪珠荪（清代）

留月影，淡香魂。冰阶谁与话温存。绿翻翡翠霜初信，红褪胭脂雨后痕。
观书有感 其四
顾清（明代）

老质功多践履艰，下探渊海上高山。年来此事从人意，只在从容数语间。
呈陈总领五首
刘过（宋代）

先生文章擅经纬，战法渊源如孔子。
当时蜒獠沸溪洞，一扫蛮风净如水。
胸中气压万人将，亿万貔貅资餽饷。
汉家火德接天弦，秘计奇谋堪任相。
愿公飞章告天子，敌疾如风走如鬼。
寒食题宋先生草堂
陆宇燝（清代）

天妒梅花更妒人，风风雨雨不知春。
杜鹃啼处孤灯梦，寒食樽知一病身。
易理愁中才得力，交情乱后始能真。
天涯相对忘形迹，拥被微吟乐贱贫。
沁园春
戴复古（宋代）

一曲狂歌，有百馀言，说尽一生。费十年灯火，读书读史，四方奔走，求利求名。蹭蹬归来，闭门独坐，赢得穷吟诗句清。夫诗者，皆吾侬平日，愁叹之声。

空馀豪气峥嵘。安得良田二顷耕。向临邛涤器，可怜司马，成都卖卜，谁识君平。分则宜然，吾何敢怨，蝼蚁逍遥戴粒行。开怀抱，有青梅荐酒，绿树啼莺。
归鸟·其四
陶渊明（魏晋）

翼翼归鸟，戢羽寒条。
游不旷林，宿则森标。
晨风清兴，好音时交。
矰缴奚施，已卷安劳！
乙未岁除二首
方回（元代）

岂料身为七十翁，开怀且放醉颜红。
身存惟恨恩难报，世换还惊事总空。
百岁尚余三袠数，万诗枉费一生工。
盍簪列炬浑如梦，不似今年筑底穷。
雨菊
薛幼芸（清代）

黄花原自瘦，得雨亦能肥。沐浴君恩重，秋腰不减围。
解首座职事书记相招以偈力辞
释正觉（宋代）

原鴒能作归呼音，暮风堕叶秋在林。
路沙漠漠水潏潏，夜色冉冉山阴阴。
坐冠多士自省短，挽袂乃友相知深。
乞与高閒傥夙歉，闭门稳卧舒疲心。
陈子尚沧洲趣
曾丰（宋代）

湘江之水青悠悠，沧江宛在江中流。
猗兰青青结幽思，杜若纷纷生远愁。
前湾瞥见一渔艇，何处飞来双白鸥。
帝子不归烟雨暮，参差吹断楚天秋。
挽乐全宋丈二首
黄公度（宋代）

叹息高人逝，仪形绘事传。
耆年馀八十，遗行满三千。
朱绂沾新命，苍松郁故阡。
春风笳吹咽，桃李亦凄然。
感事十诗上李侍郎 其五
陈造（宋代）

荆璞自楚宝，顾终杂土木。和氏浪三献，一身已再辱。

小儒褐衣底，磊落几荆玉。把玩坐蓬屋，和应笑遗俗。

善价谁不怀，一辱讵可赎。吾亦笑和氏，葵犹卫其足。
次韵子绍送春七绝 其六
周紫芝（宋代）

招提在南山，共著蜡屐登。世无谢康乐，此事谁复能。
大雪歌
李咸用（唐代）

同云惨惨如天怒，寒龙振鬣飞乾雨。玉圃花飘朵不匀，

银河风急惊砂度。谢客凭轩吟未住，望中顿失纵横路。

应是羲和倦晓昏，暂反元元归太素。归太素，

不知归得人心否？
偈颂一百零二首
释绍昙（宋代）

高不高肤寸，低不低太华。
深不深蹄涔，浅不浅溟渤。
法华高低深浅，瞒诸人一点不得。
诸人高低深浅，亦瞒法华一点不得。
尽情画断，更莫论量。
缀钵饭抄云子白，晴瓯茶泛雪花香。
和太傅平章魏公咸淳庚午冬大雪遗安抚潜侍郎
卢钺（宋代）

天花六出瑞午林，公溥明通造化心。
农望丰年知兆朕，物涵生意总怀任。
兔围奕奕夸圭璧，薇戍霏霏咏昔今。
惊重老枝长玉立，主张阳类杜群阴。
残冬展假病榻消寒聊当呻吟语无伦次录存十六章 其八
查慎行（清代）

海内连年丧老成，南伤秀水北新城。读书自要师前辈，知己谁新托后生。

此段人情看烂熟，向来士习例相轻。笑他江左衣冠族，誓墓区区为角声。
赋得千山红树送姚园客还闽
潘之恒（明代）

秋岸繁华景，红霞万树春。
西风无限意，吹尽送归人。
落叶萧萧路，秋风湖上波。
到家红树少，不怨客愁多。
病中于鳞子与子相元美过访得寒字
梁有誉（明代）

青尊病里罄交欢，况复风尘旅思宽。天地祇怜词客在，莺花懒逐世人看。

边关鼓角春声惨，宫阙星河夜色寒。牢落他年垂钓者，白云犹自忆琅玕。
浣溪纱
魏初（元代）

灯火看儿夜煮茶。琴丝香饼伴生涯。秋霜原不点宫鸦。

十月好风吹雪霁，一天春意入梅花。寿星人指是仙家。
谒虞仲翔祠堂三十六韵
钱仪吉（清代）

虞苑名犹昔，诃林迹几湮。草堂留肸蛮，丰碣写嶙峋。

俶扰干戈会，非常竹箭珍。衰时才间出，疏步气无伦。

擿策更夷险，吞爻悟屈伸。本师田授孟，诤友郑兼荀。

河洛重渊秘，乾坤百战尘。蛮方衒和璧，龙俗奏韶钧。

守阙憎豺虎，披文致凤麟。儿曹恒结舌，之子数批鳞。

失路从南郡，牵丝忆富春。仙家排视肉，寒素拾遗薪。

厨俊风沿汉，申辕浼事秦。中朝虚坐久，下邑徒官频。

并骑甘降虏，当途哂外臣。转闻嘲曼倩，旋见放灵均。

俗薄儒流贱，心危骨相屯。梨颜凋瘴疠，酒胆郁轮囷。

白鹤徒相羡，青蝇未敢嗔。荒隅潜讲肄，废籍抱忠诚。

晚诏穷兵悔，皇天返葬仁。竟邀云翳扫，肯使玉坚磷。

覈议尚书戮，新言上相沦。陆公还谴责，吾粲剧艰辛。

笞考连三事，凄凉逮二陈。嗟居无妄世，同掷不赀身。

紫盖俄归命，金轩枉庆辰。江东沈霸业，岭表颂经神。

暂以羁栖日，来游涨海滨。问幡寻幻影，埋照感斯什道诚多忤，残编得大醇。

世儒参坠绪，疆吏举明禋。梁井堪为酿，唐池欲采蘋。

徽猷存仿佛，芭舞肃逡巡。独往谁知己，千秋德有邻。

更传元祐学，西笑望峨岷。
依韵和李宰秋思
梅尧臣（宋代）

一叶与风舞，已知天地情。
将令百果实，竞振群虫声。
陶令欲收秫，豳人思誓觥。
更吟君丽句，谁为写锺评。
老君十六变词 其十四
佚名（隋代）

十四变之时。变形易像在金卫。沙门闱城说经偈。

至著罪人未沙济。胡人闻之心恐怪。将从群党来朝拜。

叩头悔过求受戒。克肌克骨誓不退。烧指练臂自盟誓。

男不妻娶坐思禅。死为尸陁喂鹰鹯。迁神涅槃舍利弗。

骨得八百升散诸国。如此迁达离烦欲。苦身求道立沙得。
送族弟凝至晏堌
李白（唐代）

雪满原野白，戎装出盘游。
挥鞭布猎骑，四顾登高丘。
兔起马足布，苍鹰下平畴。
喧呼相驰逐，取乐销人忧。
舍此戒禽荒，徵声列齐讴。
鸣鸡发晏堌，别雁惊涞沟。
西行有东音，寄与长河流。
临江仙引·渡口
柳永（宋代）

渡口、向晚，乘瘦马、陟平冈。西郊又送秋光。对暮山横翠，衫残叶飘黄。凭高念远，素景楚天，无处不凄凉。
香闺别来无信息，云愁雨恨难忘。指帝城归路，但烟水茫茫。凝情望断泪眼，尽日独立斜阳。
颂古十七首
释道行（宋代）

古人一莫，切忌啖啄。
临济权寄库，德山顿萧索。
截断佛祖机关，显出顶门一著。
子细审思量，分明欠一著。
且道欠那一著？
再次韵四首
陈造（宋代）

山色阴晴远更青，谁教睥睨枕岩扃。
诗翁意欲移千步，安得朱符祝巨灵。
出门
惠周惕（清代）

饥寒逼腐儒，颠倒作奇想。长安远于日，无故思一往。

曾闻丈夫雄，咫尺视天壤。岂知适千里，三月费劳攘。

为装迫旦暮，无乃太卤莽。萧然一室中，何物是行帑。

念此壮心摧，低徊转悒怏。浮云翳清晨，孤帆雨初注。

结束上高堂，回迟更千虑。苦心发欢颜，但道舟楫具。

小儿不知愁，牵衣乞同去。不忍与明言，多方使之误。

送行杂亲朋，刺刺语及暮。风争雨渐稠，篙师发微怒。

郎今何多谈，明日谁与诉？
端午日帖子词 其二
孙觌（宋代）

暑服初颁五柞宫，内墀佳气郁葱葱。须知海宇升平事，半是关雎辅佐功。
浣溪沙
程大昌（宋代）

翦水飞花也大奇。熬波出素料同机。会心一笑撒盐诗。

谁拥醴同夸岁瑞，恨无坚白怨朝曦。闭门高卧有人饥。
牡丹
柳浑（唐代）

近来无奈牡丹何，数十千钱买一窠。
今朝始得分明见，也共戎葵不校多。
秦侍御钱吏部张宪副招游湖上泊孤山
区大相（明代）

莫踏笙歌一路尘，共将文酒话清真。长谣绿水无来客，独往青山有昔人。

鸟啭芳林移谷口，烟含轻舸出池漘。更逢幽境须留醉，山寺梅花水际蘋。
杭州鹿鸣宴示诸秀才
赵抃（宋代）

秋闱贤诏出严宸，郡国详延在得人。豹变文章重君子，鹿鸣歌得集佳宾。

初闻素履称乡闬，终起英名动缙绅。预想帝庭俱唱第，宠光荣宴杏园春。
送黄教授日岩之官章贡
戴复古（宋代）

久矣闻名不相识，江湖还有见君时。
出人意表发高论，入我眼中多好诗。
欲对春风开笑口，不堪世事上愁眉。
凭谁寄语谢安石，莫为苍生起太迟。
瀑上见梅有怀老溪上人
蒲寿宬（宋代）

野水横斜最老枝，一生心事雪霜知。
世人重眼不重鼻，只爱花光与补之。
雨窗简葛元兆
秦旭（明代）

忆昔相期看木香，几回翘首立河梁。人前冷暖非前日，花事瓓河到末场。

诗酒谩攻词客病，岁年空惜老人长。东楼应是支颐坐，目断飞云过短墙。
示永庆院秀老
王安石（宋代）

禅房借枕得重欹，陈迹翛然尚有诗。
嗟我与公皆老矣，拂天松柏见栽时。
山花子
佚名（宋代）

雪态冰姿好似伊。料应尝笑水仙迟。驿使初传芳信早，赏佳期。
暗想花神多巧妙，黏酥缀玉压纤枝。粉面临鸾宜月殿，整妆时。
之京留别刘方平
皇甫冉（唐代）

客子慕俦侣，含凄整晨装。邀欢日不足，况乃前期长。

离袂惜嘉月，远还劳折芳。迟回越二陵，回首但苍茫。

乔木清宿雨，故关愁夕阳。人言长安乐，其奈缅相望。
感事
胡延（清代）

青油幕底客弹冠，博士留秦羡美官。四野共知温树好，三秋那识井梧寒。

引绳可碍狂夫直，榜户常教冷眼看。太息水平风忽险，更从何处觅任安。

居兰处鲍总相宜，台底频加十二棋。金瓮不妨垣外耳，白云常染镜中丝。

同园忽长弹蕉竹，落釜应惭煮豆萁。犹幸九渊龙喜睡，探珠回首纬萧时。
除草
杜甫（唐代）

草有害于人，曾何生阻修。其毒甚蜂虿，其多弥道周。

清晨步前林，江色未散忧。芒刺在我眼，焉能待高秋。

霜露一沾凝，蕙叶亦难留。荷锄先童稚，日入仍讨求。

转致水中央，岂无双钓舟。顽根易滋蔓，敢使依旧丘。

自兹藩篱旷，更觉松竹幽。芟夷不可阙，疾恶信如雠。
倚栏
赵汝鐩（宋代）

倚栏有恨无人说，暮角吹梅寒声咽。
急风卷雨过雁惊，吐下芦花一枝雪。
留别直院莫子斋少卿
喻良能（宋代）

郁郁千丈松，植根在崇冈。
清阴亘十亩，直干凌穹苍。
好风一披亘，声韵谐宫商。
古来成大厦，此物宜栋梁。
不待岁月久，共看柱明堂。
微木有石楠，枯崖饱风霜。
三百甲子馀，围才拱把强。
大楹分难充，一桷庶可当。
傥容附松末，虽晚庸何伤。
夜泊长河
许棐（宋代）

黄帽贪程夜泊迟，市楼灯火歇多时。满怀风月无分付，却借渔翁短笛吹。
五忠咏 署都匀知府高廷瑛式如
张之洞（清代）

文采蜚科第，称师艾至堂。义师巡助远，儒吏伍从王。

肺附皆虞殡，同袍又国殇。城云丛坏气，祠俎并英光。
读荆轲传
薛季宣（宋代）

妙算尝闻胜五侯，轻生终不是良谋。秦王未许论生劫，毕事还同擦虎头。
丹徒江口晚望
赵国华（清代）

日暮群帆集，长江此一隅。涛声来白下，山势走丹徒。

寺远钟依约，云寒雪有无。射堂游胜地，樽酒不愁沽。
初五日闻遣戍
韩淲（宋代）

摇落秋风急，萧条易水寒。悲歌谁激烈，宵雅自平宽。

本道尊中国，何庸伐可汗。山居闻备塞，莫厌腐儒餐。
江南弄八景 其六 湾头钓艇
霍与瑕（明代）

一番垂钓六鳌愁，二番垂钓改商周，三番垂钓客星流。

客星流，侵帝座。且归来，春江卧。
满江红 送马公振
谢应芳（元代）

旧约寻梅，蹉跎过、小春时节。忽陇头人至，一枝先折。喜见春风颜色好，缟衣不受缁尘＊。把十年、湖海旧相知，从头说。三江上，沧洲雪。千墩下，珠林月。似许询支遁，总皆清绝。重看青山携素手，此情方解相思结。待＊湖、冰泮柳风清，孤舟发。
唐铙歌鼓吹曲·战武牢
柳宗元（唐代）

战武牢，动河朔。
逆之助，图掎角。
怒鷇麛，抗乔岳。
翘萌牙，傲霜雹。
王谋内定，申掌握。
铺施芟夷，二主缚。
惮华戎，廓封略。
命之瞢，毕以斮。
归有德，唯先觉。
七言和吴冲卿省舍观苏才翁题壁
沈遘（宋代）

空堂老壁隃尘昏，苏子之迹世所珍。龙虎变化生风云，拿石攫木力万钧。

斯人豪奇迈伦群，平生慷慨半道沦。高辞壮论胡不存，惜哉独以技艺闻。
题景贤堂
许及之（宋代）

过眼繁华脱绛英，岁寒松柏只青青。古来何限驰天壤，贤者于青炳日星。

意在高山知处乡，训垂后叶见仪刑。此堂应与人无朽，白首韦郎守一经。
斋中听谈琴师弹归去来辞
王问（明代）

闲斋白日静，时至变鸣禽。
凯风来自南，飘飘吹带襟。
谈师本道流，窗下拂素琴。
历历七弦上，泠泠发清音。
唯有归来曲，可以写吾心。
巫山高
戴良（元代）

巫山望欲极，神女出何迟。朝暮自云雨，君王徒梦思。

魂乘林树合，心著峡猿悲。婉娈阳台夜，不知今是非。
忆武陵旧事 其二
宋褧（元代）

芙蓉如妓绕横塘，一段秋容著色妆。犹记周郎会心处，醒时双陆醉时狂。
杜丞
刘克庄（宋代）

忆冒重围入，孤城赖不亡。
战功何日赏，檄草至今藏。
旧事归诗卷，新寒入箭创。
江边逢杜杲，鬓发各苍苍。
野眺
罗廷琛（清代）

春水参差涨野塘，低田三月始分秧。疏疏看过酴醾雨，曲曲行随薜荔墙。

深树鸣鸠桑葚紫，午风团蝶菜花黄。石桥逦迤村西路，时有人家煮茧香。
送周驿丞复职还夔州
罗亨信（明代）

潞河春尽水如蓝，送客临期酒半酣。奏最喜承新宠渥，归荣还署旧官衔。

秦淮柳暗摇深绿，巴蜀山高滴翠岚。历涉也知诗兴好，吟成毋惜寄来缄。
贺新郎
刘辰翁（宋代）

拍瓮春醅动。洞庭霜、压绿堆黄，林苞堪贡。况有老人潭边菊，摇落赏心入梦。数百岁、半来许中。儿女牵衣团栾处，绕公公、愿献生申颂。公性歰，待重风。
人生一笑何时重。奈今朝、有客无鱼，有鱼留冻。何似尊前斑斓起，低唱浅斟齐奉。也不待、烹龙炰凤。此会明年知谁健，说边愁、望断先生宋。醒最苦，醉聊共。
吾欲卜居海上未有定止先作诗寄紫步刘子彬
成廷圭（元代）

满目风尘秪自怜，轻装已办有行缠。也知避乱依城郭，更欲移家傍渚田。

紫步于今无士马，沧溟何处有神仙。桃源只在人间世，还许渔郎放钓船。
复次赏花韵
吴俨（明代）

珍重名花置曲栏，百年能得几回看。未开长怕春风恶，载酒还愁夜雨寒。

帘幕高县垂地碧，鸾凰欲下绕空盘。诗人有意来重赏，为语群儿莫折残。
和王殿直见寄
释重顯（宋代）

清风凛凛字人官，堪对弥天释道安。
不日归朝狎鸳鹭，也须音问寄层峦。
再和 马祖岩
廖刚（宋代）

去来踪迹等游尘，谁向蘧庐觅道根。岩穴故应无别异，镌题空有姓名存。
战掉丑奴儿 咏筇杖
马钰（金朝）

愿君妆点逍遥客，鹤膝同随。闲步云霓。笑傲清风明月溪。乐希夷。海芦尚有三三节，阳数明知。与道相宜。好伴云游风马儿。莫推辞。
同王圣濡张时升徐锡溟游鹅鼻峰
刘芳（明代）

旷达见高情，知交托平素。相与陟危峰，奇观敦夙慕。

我心窃自喜，早行莫迟误。呼童不及膺，出门自发付。

茶铛手可提，炉碳裹以布。萦回江水清，品尝忘日暮。

岩壑态探讨，狂笑蛟龙怖。烟树碧沉沉，乱鸦飞远渡。

别去订后期，计日梅花吐。过我复寻欢，春风满园圃。
次韵汪敬子
许月卿（宋代）

好善芝兰馨，恶恶鲍鱼腥。
一心宰天地，万世流风霆。
六经如元氯，异端如氛埃。
会往洙泗滨，传取心印回。
睡起
邱云霄（明代）

流莺叫晴鸠叫雨，山中不断山禽语。睡起开门复闭门，落花落尽春归去。
女坟湖
周弼（宋代）

石龟无语对东风，海鹤曾迷晓市中。
三十六鳞朝夜月，玉钗人在水晶宫。
试院次韵马驹父	见寄
喻良能（宋代）

华发萧萧知更稀，回头五十四年非。
花添病眼正临卷，春满故园犹未归。
止酒独醒陶靖节，寄诗相忆谢玄晖。
若为比得新篇美，西蜀江头锦一机。
徐夫人挽章
度正（宋代）

芬芳兰蕙畹，笾豆有司存。
抱烛丹心苦，深居德性尊。
庭前桑有附，户外竹生孙。
遗范章章古，新诗诏后昆。
宿信州景德寺禅月堂
李纲（宋代）

野寺虚堂倚翠微，云山极目望中疑。溪寒连舰栏干直，日暮高楼鼓角悲。

倒景星河光破碎，乱萤灯火影参差。贯休髣髴英灵在，应笑登临强赋诗。
钟山春游
任希夷（宋代）

柳边淮水一般绿，花底钟山分外青。
闲趁游丝不行远，夕阳才过已疏星。
云门峰
陈岩（宋代）

两崖对耸三千丈，上倚清虚小有天。
玉户金铺云杳霭，罗衣摇曳几神仙。
寿朱宋
刘季裴（宋代）

康鼎谈经世少双，一时文物动虞庠。
江湖虽隔金闺籍，衣袖仍闻玉案香。
墨客几年陪画隼，板舆平日到蘐堂。
时清身健堪行乐，未见荆榛老凤凰。
赠蔡汝立乞志铭归
王世贞（明代）

三尺孤坟五尺碑，中郎题字色为丝。莫愁名姓长埋没，渐有人呼蔡克儿。
重阳甲子雨霁
韩琦（宋代）

猛收宵雨发秋光，甲子朝来甚不伤。天意欲教成九谷，人心兼遂乐重阳。

山开霁碧迎轩秀，菊染新黄助酒香。气与民和自无沴，岂须从俗佩萸囊。
庚申寒食湖上作
张嵲（宋代）

今朝寒食节，拨撒浑涕余。
何心事游行，谁使膏我车。
出门悟春远，绿遍万里涂。
阴林杂花稀，巨树新叶敷。
春风慰游客，荡漾回衣裾。
举杯复置杯，岸帻唯平湖。
岂无坐上客，不见朱与徐。
戊申岁间中清赏十景 其一 秋江明月艇
叶颙（元代）

秋江明月艇，月皎光婵娟。老我坐其中，苍颜发皤然。

半醉弄明月，赤脚扣两舷。秋风百尺丝，独钓千丈渊。

不系吞舟鱼，宁掣横海鳣。钓断人间心，不为世网牵。

鼓棹笑归去，月落江底悬。
和匡伯用山谷次晁补之廖正一赠答诗韵
朱福诜（清代）

齐虏得官乃以口，臣朔长饥索升斗。朱鸟归肆行翾翾，我春辞家秋未还。

读书佳句坐叹息，诗梦已落吴淞间。旗亭一曲黄河上，四座无言独心赏。

天街夜凉如水明，阑干曲录环碧城。愿接云軿与天语，美人颜色苕之荣。

眼中少年今老矣，安陵昔日繁华子。前鱼已自为人怜，蛛丝还能助我喜。

万古牢愁未入弦，欲竟此曲无人弹。丈夫意气属有在，挂席千里难追攀。

我欲随君且入剡中去，李白一生自爱游名山。
白角簟
曹松（唐代）

角簟工夫已到头，夏来全占满床秋。
若言保惜归华屋，只合封题寄列侯。
学卷晓冰长怕绽，解铺寒水不教流。
蒲桃锦是潇湘底，曾得王孙价倍酬。
重建神秀楼追和忠定公韵
赵必愿（宋代）

维芘地南楼，废兴端有时。
昔我忠定公，楼成旋西归。
拜厅惭匪肖，易麾繇好溪。
循环六十载，乌兔惊梭飞。
吁嗟古雉堞，巨浸堕藩篱。
陶甓既还旧，更创如获期。
岁事喜中稔，度材授工师。
非敢侈轮奂，聊尔遵先规。
江山殿图画，栏槛倚晴晖。
肯堂久在念，今我身则夷。
辽鹤去不返，遗墨犹淋淳。
一时胜继躅，警和前人词。
斯楼傥不朽，庶慰蒸相悲。
春日閒居杂怀十首 其三
王世贞（明代）

开府春来乞五湖，玺书舟楫寄深图。谁依日月裁龙衮，独向星霜握虎符。

军事祇凭双鬓识，主忧还借一身扶。那堪欲下杨彪泪，矫首青云阮籍途。
山阴潘筠轩学士招同汪九观旂沈大俨斋集冶城寓轩时学士自大梁返
张九钺（清代）

美人天际留不得，飘零反作长千客。大江不洗宫锦袍，仍带玉堂旧颜色。

三花携出少室山，梁园词赋争追攀。归来黄金快手尽，笑对文君眉黛寒。

谢公墩前一招手，为余吹笛秦淮口。叱散南朝裙屐人，隔林呼到王昙首。

东山何必携丝竹，读书论文豪亦足。薰风绕室泛红兰，斜日摇樽鸣翠木。

前楹移席杯纵横，更阑凉露下不惊。蒋山明星落四五，月华欲向东南倾。

昨夜天鸡啼一声，引我天姥峰头行。镜湖荷花三百里，中有山东狂李生。

先生只说镜湖好，但有鲈鱼归及早。明日相思京口舟，他时并马山阴道。
过明卿分韵归字
王世贞（明代）

猎猎西风吹客衣，空庭系马待斜晖。久拚高兴缘君发，无那清尊与病违。

海内声名双睥睨，郢中歌调一翻飞。何须稚子投军辖，屈指交游未忍归。
前调（忠甫持梅水仙砑笺索词）
杨冠卿（宋代）

消瘦不胜寒，独立江南路。罗袜暗生尘，不见凌波步。

兰佩解鸣榼，往事凭谁诉。一纸彩云笺，好寄青鸾去。
送李殿院知防州
夏竦（宋代）

屈草联芳映法冠，亭亭风度耸朝端。
一麾出守秦城近，千里班朝汉诏宽。
引道画旗迎马重，褰帷霜简照人寒。
都门回首多离绪，宝瑟凄风别酒阑。
次韵常之用前人韵赋梅花十绝 其四
许及之（宋代）

拙速诚难语巧迟，谁知先进野人为。绝怜饭颗山头老，江路闻香有喜词。
挽赵碧兰母刘氏
牟巘五（宋代）

苗裔真王后，仪型老监同。
庭惟参玉树，气未感秋蓬。
衣制先期具，舟藏半夜空。
故应芳懿在，位刻贲幽宫。
一斛珠·风流太守
王质（宋代）

风流太守。未春先试回春手。
天寒修竹斜阳后。翠袖中间，忽有人红袖。

天香国色浓如酒。且教青女休僝僽。
梅花元是群花首。细细商量，只怕梅花瘦。
仆近还舍似一篇饷秀实蒙以两篇见酢谨用前韵
王洋（宋代）

春行日日度芳林，僧梦回看午转阴。
闲喜林塘多静态，忙输蜂蝶见花心。
三杯酒后逢人醉，几首诗多取意吟。
惭愧孟郊三百首，何人收拾荐薰琴。
春日宴共乐台
黄公度（宋代）

画栋朱甍插紫清，连山带水自纡萦。
闾阎高下鱼鳞比，田亩纵横基局平。
花发鸟啼春耐事，夜阑客散月多情。
寸阴自古千金重，一笑人间万虑轻。
后中秋
马廷鸾（宋代）

金风吹彻玉箫寒，志士悲秋思万端。
千古凄凉更余闰，百年圆缺又重看。
清辉照胆浑无寐，苍昊催人自鲜欢。
斗酒属公今夜看，只亏些子莫长叹。
屈翁山归自雁门相见有诗
陈恭尹（清代）

踟蹰城西隅，北风吹我寒。不惜风吹寒，为君故流连。

人生知几何，一别逾五年。居者忽复过，行者良险艰。

崔嵬上太华，纵横穷九边。文章配道义，所适生飞翰。

俱为憔悴人，独有好形颜。与君同心言，自喻金石坚。

两木倘相摩，朱火然其间。无为垂空文，千秋期不刊。
颂古三十一首
释玿（宋代）

劫火光中共唱酬，随波逐浪谩悠悠。
剖尽衷肠人不会，草鞋拈取盖龟休。
答唐济武太史用来韵
袁藩（清代）

夜凉静听秋声起，篱外草虫鸣不止。挑镫坐对松影寒，明月乍出疏林里。

少年华发惊时节，便欲学仙归贝阙。十载劳心思探珠，半生失计空磨铁。

神仙何必厌妻子，秦楼弄玉随箫史。织女黄姑会有时，别床异被徒为尔。

先生闻道何其早，红尘莫惜知音少。须从火底现莲花，肯向秋原同腐草。

与君试访殷七七，至道不烦惟守一。天台有路度石桥，水流定泛桃花出。
贤者之孝二百四十首 其二十六 闵子
林同（宋代）

参宁杀人者，三至尚踰垣。叹息子闵子，孝哉无间言。
将归叶先寄明复季常
黄庭坚（宋代）

初日照屋山，好鸟哢檐角。
卷帘吏却扫，斋舍寒萧索。
呼儿篘春醪，期与夫子酌。
简书驱我出，冲雪冻两脚。
莫行星辉辉，晓起鸡喔喔。
青烟过空村，商旅无远橐。
岂不欲少留，王事苦敦薄。
平生白眼人，今日折腰诺。
可怜五斗米，夺我一溪乐。
公等何逍遥，睥睨寄讲学。
谈犀振清风，棋局落秋雹。
云阴愁蒙鸿，山路险荦确。
慎无告归轩，使我数日恶。
羸骖逆归心，旋泞蹶霜泺。
悲嘶惜鄣泥，短菙冷难捉。
南征喜气动，迎面蛛丝落。
买网鱠金橙，归偿炊黍约。
送万载主簿舒怀庆
王绅（宋代）

严冬十一月，木落天雨霜。有客捧除书，远道之宜阳。

青年富文学，鼓箧居上庠。蜚声迈群英，荦荦锥处囊。

一官职勾稽，枳棘栖凤凰。行远必自迩，出奇无循常。

古来贤达士，耿耿勋名芳。上致君主圣，下使斯民康。

勖哉崇令德，冀尔光吾乡。
画山水图答大愚
荆浩（唐代）

恣意纵横扫，峰峦次第成。笔尖寒树瘦，墨淡野云轻。

岩石喷泉窄，山根到水平。禅房时一展，兼称苦空情。
台城路
张炎（宋代）

处楼之正中，苍翠横陈，是斯楼之胜境也。

翠屏缺处添奇观，修之远浮孤碧。天影微茫，烟痕黯淡，不与千峰同色。凭高望极。向帘幕中间，冷光流入。

料得吟僧，数株松下坐苍石。泉源犹是故迹。煮茶曾味古，还记游历。调水符闲，登山屐在，却倚阑干斜日。轻阴易□。看飘忽风云，晦明朝夕。为我飞来，傍江横峭壁。
尚书尤公挽词
楼钥（宋代）

北面愿师承，东台拜老成。
忘年容末至，叙契若平生。
风月吟千首，雷霆寄一名。
送车无路到，寒涕为君倾。
踏莎行 云窗秋梦
王国器（元代）

烟冷瑶棂，神游贝阙。芙蓉城里花如雪。仙郎同蹑凤凰翎，千门万户皆明月。

地老天荒，山青海碧。满身风露飘环玦。高楼画角苦无情，一声吹散双飞蝶。
折杨柳歌 其五
李攀龙（明代）

上马出门去，马鞭持与郎。郎度孟津水，何时还故乡。
望郎回
顾嗣立（清代）

望郎回，望郎回，朝朝望郎郎不回。孤儿三尺，形单影只。

冬愁风回，夏愁日赤。南山云连北山雨，一样人间两样土。

望郎回，几时来。东海会有西归水，妾作石人甘烂死。
渔父词
蒲寿（宋代）

野缆闲移石笋江。旁人争看老眉庞。铺月席，展风窗。飞来何处白鸥双。
寄三衢赵希远
葛绍体（宋代）

同是他乡客，分携二月初。
如何近流火，曾不寄来书。
夜雨青灯暗，晨风黄卷舒。
相思五字句，惠好莫相疎。
丁亥生日纪事五首
方回（元代）

我生之日忆我父，痛甚少游眠古藤。
忍见金汤今堕甑，劣容诗礼尚传灯。
策名作郡了无益。罔利肥家终不能。
决定归欤守先墓，种瓜聊得似东陵。
失题
朱继芳（宋代）

千年白蝙蝠，来往扑人衣。
洞黑鬼相语，天寒僧未归。
岩温生石乳，烟起作林霏。
城里遥看处，唯应一翠微。
江州重午二首
董嗣杲（宋代）

蒲节殊乡借楚夸，绕城社鼓不停挝。
争歌神曲羞溪藻，遥送瘟船滚浪花。
世上莫非儿戏事，江头无奈客思家。
西湖今夜笙歌月，凉拥红莲灿落霞。
与林孝廉小酌论旧并柬诸乡友
卢龙云（明代）

乡书十载忝齐贤，何意看花一日先。弱羽翻疑淹九万，彩毫终待奏三千。

陵阳泪尽方呈璞，流水音高未绝弦。为问同来燕市客，有谁还愧在卢前。
春思
方岳（宋代）

春风多可太忙生，长共花边柳外行。
与燕作泥蜂酿蜜，才吹小雨又须晴。
丹阳苦寒再赋
方回（元代）

冻雪犹凝滞，阴风欲怒号。
树梢栖鸟堕，船底积冰胶。
孰匪焦先室，谁能范叔袍。
竟无沾醉策，足与苦寒鏖。
又登碧云亭感怀三十首
吴芾（宋代）

晚上危亭想谪仙，孤坟寂寂锁寒烟。
高风直节谁能继，只有诗篇后代传。
风雨不已川流渺漫感事叙怀柬我同志
蓝智（明代）

云雷中夜兴，风雨达清旦。
开门山木昏，隐几波澜乱。
鹳鹤下空庭，蛟螭上高岸。
舟航远树杪，石壁中流半。
黍豆或漂流，蓬蒿乃滋蔓。
北风不扫除，南海尽弥漫。
乃知兵戈气，郁结久不散。
坤轴恐欹倾，阳乌失光灿。
伤时转凄凉，涉世正忧患。
微躬愧鸟雀，何由塞天汉。
赠徐樵隐
赵友直（宋代）

天命靡有常，空视时运覆。
珍重山间翁，抱道庸自玉。
欣髯发清兴，开轩恣遐瞩。
空谷閴无人，惟有云相逐。
山翁为有知，恋恋情绻缛。
绻缛林中薪，歌已禽声续。
勿谓有倾颓，维心常位育。
顾我无依归，犹然嗜幽独。
愿结金兰交，共兹南山麓。
柳湖感物
苏辙（宋代）

柳湖万柳作云屯，种时乱插不须根。
根如卧蛇身合抱，仰视不见蜩蝉喧。
开花三月乱飞雪，过墙度水无复还。
穷高极远风力尽，弃坠泥土颜色昏。
偶然直堕湖中水，化为浮萍轻且繁。
随波上下去无定，物性不改天使然。
南山老松长百尺，根入石底蛟龙蟠。
秋深叶上露如雨，倾流入土明珠圆。
乘春发生叶短短，根大如指长而坚。
神农尝药最上品，气力直压钟乳温。
物生禀受久已异，世俗何始分愚贤。
闻曹侍郎讣唁太博大孝
释居简（宋代）

去酌孤山六一泉，吟邀两衲簉诸贤。郎君拾芥登科后，老子惩奸去国前。

鬓自侍郎班里白，官从天子学中联。半轮不死峨眉月，还乡沧浪阔处圆。